Gæti opnað markaði fyrir siðferðilega þenkjandi neytendur Líkur benda til þess að þorskur úr Norðursjó fái innan tíðar vottun sem tegund sem veidd er með sjálfbærum hætti . Marine Stewardship Council , MSC , hefur nú málið til skoðunar en almennt er talið að vottun MSC sé sú mikilvægasta á sviði sjálfbærni í sjávarútvegi . Málið komst á hreyfingu fyrir tilstilli sameinaðs átaks fiskveiðisamtaka , stórverslana og fiskvinnslusamtaka í Englandi og Skotlandi í kjölfar mikils átaks í átt að aukinni sjálfbærni í veiðum hjá þessum þjóðum . Talið er hugsanlegt að þorskur úr Norðursjó geti verið kominn með vottun MSC innan 18 mánaða . Norðursjávarþorskur verði þá á ný valkostur neytenda sem af siðferðisástæðum hafa sniðgengið hann vegna þeirrar ofveiði sem hann hefur mátt sæta . Norðursjávarþorskstofninn náði hámarki á áttunda áratug síðustu aldar og var þá talinn nema um 270 þúsund tonnum . Ofveiði leiddi til hruns í stofninum sem taldi ekki nema um 44 þúsund tonn árið 2006 . Með samstilltu átaki enskra og skoskra fiskimanna , sem m.a. fólst í notkun annarra veiðarfæra og lokunum , hefur tekist að byggja stofninn upp sem á síðasta ári var talinn nema um 149 þúsund tonnum .